Papersnake/gushiwen huggingface dataset:
送客游荆州
李嘉祐（唐代）

草色随骢马，悠悠共出秦。水传云梦晓，山接洞庭春。

帆影连三峡，猿声在四邻。青门一分首，难见杜陵人。
水仙花二首
来氏（宋代）

花盟平日不曾寒，六月曝根高处安。
待得秋残亲手种，万姬围绕雪中看。
宿王昌龄隐居
常建（唐代）

清溪深不测，隐处唯孤云。
松际露微月，清光犹为君。
茅亭宿花影，药院滋苔纹。
余亦谢时去，西山鸾鹤群。
送方务德侍郎得请东归
吴芾（宋代）

三抗封章未得归，故山归梦每飞驰。
羡君却向林泉去，愧我犹飞印绂縻。
忙里光阴能自惜，静中气味许谁知。
只疑天靳清闲福，丹诏还催上赤墀。
太湖诗。包山祠
皮日休（唐代）

白云最深处，像设盈岩堂。村祭足茗粣，水奠多桃浆。

箘uM突足砌，薜荔绷颓墙。炉灰寂不然，风送杉桂香。

积雨晦州里，流波漂稻粱。恭惟大司谏，悯此如发狂。

命予传明祷，祗事实不遑。一奠若肸蚃，再祝如激扬。

出庙未半日，隔云逢澹光。gf々雨点少，渐收羽林枪。

忽然山家犬，起吠白日傍。公心与神志，相向如玄黄。

我愿作一疏，奏之于穹苍。留神千万祀，永福吴封疆。
避署小憩
邓云霄（明代）

沐发西园里，闲持贝叶书。地幽能却扇，心远似悬车。

赤日焰偏赫，高云迥自如。回溪饶美竹，风至忆吾庐。
春闺怨
江源（明代）

似共东风别有因，湿云如梦雨如尘。封题锦字凝新思，暗掷金钱卜远人。

岭树重遮千里目，莺花又度一番春。

相思相见知何日，犹隔千山与万津。
咏史诗。白帝城
胡曾（唐代）

蜀江一带向东倾，江上巍峨白帝城。

自古山河归圣主，子阳虚共汉家争。
次韵兴化王太守诸公会饮顾通府宅见忆白沙联句
陈献章（明代）

兀兀腾腾且白沙，铁桥岁晚未移家。子规枕上无人唤，枳壳江移有酒赊。

万物有成宁免坏，百年无喜复何嗟。渔翁欲语沧溟外，安得诸公共钓槎。
奉简才元探梅有作兼怀旧游
张元干（宋代）

遮莫胡僧问劫灰，且陪东阁赋官梅。
春梢惯识宫妆样，花信偏官驿使回。
痛饮我曹身总健，浩歌谁怕老相催。
疏枝气压群芳尽，羞杀墙阴锦被堆。
书事十绝
曾惇（宋代）

黄泥坂下雪犹深，赤壁矶头江欲平。
驿吏西来闻好语，蕃人已出蔡州城。
夜坐听沅江水声二首 其一
王庭圭（宋代）

雨过风林生夜清，坐邀明月正关情。渔童酒醒莫吹笛，要听一江秋浪声。
夏日湖亭试笔
文同（宋代）

亭台清凉水竹净，爱此来避蚊与蝇。
莲花窥人类楚女，野鸟弹舌如胡僧。
旋来开卷坐松荫，却把钓竿沿石棱。
二年何幸尔足乐，惭报上恩无所能。
相和歌辞。昭君词
陈昭（唐代）

跨鞍今永诀，垂泪别亲宾。汉地行将远，胡关逐望新。

交河拥塞路，陇首暗沙尘。唯有孤明月，犹能远送人。
重阳已过半月菊花方开二首
杨公远（宋代）

西风转北又旬余，才见黄花粲短篱。
底事不开重九日，何心却短小春时。
芳传栗里陶潜迳，香入离骚屈子辞。
不肯趋时真隐逸，岂教尘世俗人知。
松湖渡亭子夕眺，怀西山朱炼师
范梈（元代）

不解无愁祇遣愁，凭高试看水东流。一天鹭影摩仙阙，两岸蝉东送客舟。

肯信先生居锦里，不将夫子敬丹丘。如闻旧按蓬莱节，松下时时省钓游。
摸鱼儿
王沂孙（宋代）

洗芳林、夜来风雨。匆匆还送春去。方才送得春归了，那又送君南浦。君听取。怕此承、春归也过吴中路。君行到处。便快折湖边，千条翠柳，为我系春住。

春还住。休索吟春伴侣。残花今已尘土。姑苏台下烟波远，西子近来何许。能唤否。又恐怕、残春到了无凭据。烦君妙语。更为我将春，连花带柳，写入翠笺句。
清明日招社友
高翥（宋代）

面皮如铁鬓如丝，依旧粗豪似向时。
嗜酒更拚三日醉，看花因费一春诗。
生前富贵谁能必，身后声名我不知。
且趁酴釄对醽醁，共来相与一伸眉。
清远峡
钟晓（明代）

五十年来几系舟，宦途奔逐苦淹留。登临剩有归山志，信宿能无去国谋。

台榭纡回参帝子，碑文斑驳识猿猴。乾坤老我耽佳景，此地还应续胜游。
杨柳枝
薛师石（宋代）

汴水堤边薪可束，永丰巷口绿成堆。
盛衰到底皆惆怅，何不移根种马嵬。
太和县丞厅葺三亭于官廨曰真清曰特秀曰成溪
周必大（宋代）

古来丞尚涉文书，近世何曾识吏胥。
不对溪山种桃李，官居真复似僧居。
秋兰三绝
史弥宁（宋代）

杜若江蓠汝弟兄，楚骚经里总知名。
虽然臭味略相似，毕竟还他骨格清。
海珠寺 其二
吕飞熊（明代）

谁布黄金海上回，望中楼阁俨蓬莱。波涛万里吹天转，画角孤城动地来。

水落鱼梁时抱石，夜深蜃气暂成台。乘流会有清酤好，贪看江云懒纪杯。
送祥禅人二首
释昙华（宋代）

浊港江头送别时，碧云秋水淡依依。
莫嫌老拙疏慵甚，它日重来扣竹扉。
春日登金华观
陈子昂（唐代）

白玉仙台古，丹丘别望遥。山川乱云日，楼榭入烟霄。

鹤舞千年树，虹飞百尺桥。还疑赤松子，天路坐相邀。
丹青引赠曹将军霸
杜甫（唐代）

将军魏武之子孙，于今为庶为清门。
英雄割据虽已矣，文采风流今尚存。
学书初学卫夫人，但恨无过王右军。
丹青不知老将至，富贵于我如浮云。
开元之中常引见，承恩数上南薰殿。
凌烟功臣少颜色，将军下笔开生面。
良相头上进贤冠，猛将腰间大羽箭。
褒公鄂公毛发动，英姿飒爽来酣战。
先帝天马玉花骢，画工如山貌不同。
是日牵来赤墀下，迥立阊阖生长风。
诏谓将军拂绢素，意匠惨澹经营中。
斯须九重真龙出，一洗万古凡马空。
玉花却在御榻上，榻上庭前屹相向。
至尊含笑催赐金，圉人太仆皆惆怅。
弟子韩干早入室，亦能画马穷殊相。
干惟画肉不画骨，忍使骅骝气凋丧。
将军画善盖有神，必逢佳士亦写真。
即今漂泊干戈际，屡貌寻常行路人。
途穷反遭俗眼白，世上未有如公贫。
但看古来盛名下，终日坎壈缠其身。
得钱舍人书问眼疾
白居易（唐代）

春来眼闇少心情，点尽黄连尚未平。唯得君书胜得药，开缄未读眼先明。
幽居即事
陆游（宋代）

书几积流尘，砚池渍浅墨，老夫自省事，童子岂不力。
人生适可尔，过计亦何得。
胡为弃梨枣，日夜长荆棘？洗汝侈汰心，去汝骄吝色，一菜饱有余，奚取万钱食。
杂曲歌辞 叹疆场
不详（唐代）

闻道行人至，妆梳对镜台。泪痕犹尚在，笑靥自然开。
益门镇
李星沅（清代）

云栈飞来十万山，从兹鸟道费跻攀。峡流远注嘉陵水，天险横当大散关。

激石有声村碓转，纤罗不动阵图月。高原一割长城坏，神臂空劳上将弯。
长子第一百四十九
文天祥（宋代）

大儿聪明到，青岁已摧颓。
回风吹独树，吾宁舍一哀。
温泉 其一
李吕（宋代）

阴阳分二气，钧播立万物。泉脉或寒温，初非择地出。
正月二日大雪
虞俦（宋代）

东风欲动管灰飞，剪彩工夫莫恨迟。
残腊竟呈三白瑞，新春元与六花期。
羊羔酒好浮琼液，牛尾狸堪削玉肌。
欲就江梅赊一笑，前村容有未开枝。
自诒
陆游（宋代）

愈老愈知生有涯，此时一念不容差。
身如病鹤长停料，心似山僧已弃家。
高枕时时闻解箨，卷帘片片数飞花。
饭余解带摩便腹，自取风炉煮晚茶。
赋归四绝呈句容诸友
陆文圭（元代）

故里青松百尺强，亭亭三径全成行。
东离雨后无人葺，旧菊多应一半荒。
击鹿行
王世贞（明代）

匕首不肯避君鹿，一击波红写盘玉。乍如错落摧珊瑚，下泛碧海之醽醁。

伊尼右手大白左，两者并是神仙禄。已堪桓陆片时欢，未烦楚汉诸公逐。

此生分绝安期驾，不死反并嵇康戮。王子欲罢仍踟蹰，忽忆少年诸猎徒。

骅骝蹶起匹练色，日落不落云模糊。翻然草际出此物，银牌隐项垂流苏。

少年拓弓霹雳响，鹿也宛转无前途。霞丝雪缕袒分割，一饱尽付黄公垆。

凋零侠气久已甚，忽复遘此万事无。徐君徐君且莫歌，丈夫失据当如何。

桥林丰草世无限，苦复扰扰趋田禾。宁为披裘酌涧水，鹿门山色青嵯峨。

不然老作长安客，岂异尔鹿婴其罗。呜呼，岂异尔鹿婴其罗。
祝英台近
佚名（宋代）

每爱霜月风前。
九日
李白（唐代）

今日云景好，水绿秋山明。
携壶酌流霞，搴菊泛寒荣。
地远松石古，风扬弦管清。
窥觞照欢颜，独笑还自倾。
落帽醉山月，空歌怀友生。
和平叔 其一
李正民（宋代）

旧结茅茨阅十春，忆曾扪虱话酸辛。当年巳讶霜髭老，今日何辞酒盏频。

得俊东床人似玉，颂功槐府笔挥银。从今稳步青云上，聊慰投閒物外人。
临洮院后半壁古城歌
赵贞吉（明代）

君不见秦城万里如游龙，首接洮河尾辽海。
三堵龙头势隐辚，洮今不共山河改。
何时山外起新陴，围绕古城当户楣。
相逢若识桃源叟，应忆当时征戍儿。
永嘉裴季和家有竹居典簿中都国学种竹数竿想像故园之意
管讷（明代）

客舍仍栽竹，殷勤忆故园。乱枝交窄径，轻筱拂卑垣。

曙色烟凝几，秋声月在门。杀青编汗简，浮碧注山尊。

斸笋供春祀，行庖具夕飧。高人频驻屐，俗士竟回辕。

虽与山林远，终无市井喧。晋贤名未泯，唐逸兴犹存。

彷佛龟山路，依稀雁荡村。南归遂幽息，投老更何论。
雨后长安街忽成巨浸
王鏊（明代）

大雨西来势压山，长衢浩浩起波澜。始知沧海桑田变，只在阴晴反覆间。
邻叟言
于石（宋代）

客行归故乡，依依一邻叟。
把酒向我言，重叹生不偶。
大男年二十，前年方娶妇。
府帖点乡兵，井邑备攻守。
万骑声撼天，战骨今欲朽。
小男年十三，娇痴犹恋母。
所恃惟此儿，未忍辄笞殴。
垂白力耕耘，一饭仅充口。
东邻数十家，兵火十无九。
西邻破茅屋，萧然一无有。
悍吏猛索租，摧剥及鸡狗。
嗟子行四方，颇亦闻此否。
偶述邻里情，勿讶言语丑。
老妇洗瓦盆，呼儿进畦韭。
愿子姑暂留，为我进杯酒。
集义斋诗为太行高氏作 其六
吴当（元代）

肃尔斋居，永端于初。必有事焉，昭昭圣谟。
九日置酒
宋祁（宋代）

秋晚佳晨重物华，高台复帐驻鸣笳。
遨欢任落风前帽，促饮争鸣酒上花。
溪态澄明初雨毕，日痕清淡不成霞。
白头太守真愚甚，满插茱萸望辟邪。
癸丑十月二日上天竺寺祈晴
徐清叟（宋代）

金泥滑滑溅雕鞍，虔走珍祠谒宰官。
积雨水添湖面阔，久阴云护岭头寒。
妨收是处田家苦，开霁何时后土乾。
现出日光须佛力，少令忧国雨心宽。
乙丑二月予赴贬琼山苏令办自蔚平追路至陆川访别临行作两小诗 其一
李光（宋代）

墟落相逢一笑迎，旋沽浊酒得深倾。明朝转首俱千里，君到藤江我到琼。
子瞻去岁春侍立迩英子由秋冬间相继入侍作诗
黄庭坚（宋代）

乐天名位聊相似，却是初无富贵心。
只欠小絩蛮素在，我知造物爱公深。
澄虚堂
李之仪（宋代）

公子高明悟劫灰，鼎开轩语致幽怀。萦云叠巘镵天去，极目沧幽入坐来。

千首诗成谈笑里，百分酒尽筦弦催。自怜曾是高堂客，欲赋惭无宋玉才。
题甘露寺中峰
方岳（宋代）

六朝晴树一江秋，尽入风烟顶{左宁右页}头。
老手更擎江色出，小亭景却胜於楼。
喜得孙
徐侨（宋代）

我五十有四，才今见其孙。
汝父亦三十，得子为之昆。
人生百年间，欻如驹隙奔。
其间欣与戚，短长未暇论。
长长与幼幼，一家团春温。
岂惟情爱足，是有礼义存。
嗟我生苦晚，陟岵悲蚤吞。
有怀当世忧，拙迂不自轩。
老矣绝他念，先志惟所□。
诗书茂花实，忠厚丰本根。
要令汝悲长，续续熟予言。
功名身外物，孝悌德之源。
莫先家人正，所贵椒聊蕃。
今朝情陪喜，添汝壮吾门。
相与绍清白，无惭故丘园。
谒岳庙
周煌（清代）

太华岧峣晓正苍，真源遥溯气灵长。五材并用知金肃，万宝初收识白藏。

呼吸几人能入座，儿孙列岫尽成行。西南正有三年克，早晚欃枪扫鬼方。
缺题
陈继儒（明代）

潦倒鹿裘寒，探梅草未乾。拈花先命酒，钓雪戏投竿。

客去鸟声碎，山高屐齿删。不辞松底卧，一任老袁安。
观虎跑泉
吕干云（清代）

春风习习天始晴，山光四照芙蓉城。诗人宁许俗务萦，寻幽访古不计程。

来兹定陵疑蓬瀛，白云野鹤频相迎。一泓遥隔闻铮铮，峰回渐讶琴筑声。

高僧飞锡人鬼惊，当年伏虎不使行。虎跑泉出旧得名，须知犹异不日成。

泠泠至今千载清，光涵万象常自明。相看彻底如晶莹，久之渐觉移我情。

从人共结物外盟，吾侪如鸟求友生。新诗自己还自鸣，阳崖阴岭茶始萌。

古刹幸有三足铛，清腴不减烹琼英。山僧为之四座倾，俗肠尽涤忘利名。

尘缘自觉浮云轻，清风两腋时时生。满怀清气何所营，中泠第一有定评。

斯泉流品应可赓，爱之不敢濯我缨。他年来此筑两楹，沧浪一勺谁能争。
杜鹃
梅尧臣（宋代）

蜀帝何年魄，千春化杜鹃。
不如归去语，亦自古来传。
月树啼方急，山房客未眠。
还将口中血，滴向野花鲜。
六代祖师赞
释心月（宋代）

诸缘息时，伎俩尽矣。
了了常知，不是不是。
莫被胡僧谩著你。
书句容丁溪僧舍壁
吴宽（明代）

丁公溪上古招提，策马来寻路欲迷。
远道黄埃临水隔，当门绿树与云齐。
山中地僻无人到，窗下僧闲鸟自啼。
瀹茗焚香坐终日，不知林外夕阳低。
次韵庭藻秋怀三绝因以见招 其一
周紫芝（宋代）

拟趁牛山九日杯，烦公催取菊花开。青天有月无人唤，却唤樽前恶客来。
西湖同李水部孟玉詹进士泮
郑善夫（明代）

春城万水散晴湖，南北高峰相对孤。雨后舟航分气象，年来心迹落虚无。

只妨鱼鸟催人事，不厌菩提混世途。小折梅花携二子，竟无秀句吊林逋。
句
潘慎修（宋代）

如今纵得仙翁术，也怯君王四路饶。
久寓泉南待一故人消息桂隐诸葛如晦谓客舍不可住借一园亭安下即事凡有十首 其八
戴复古（宋代）

寄迹小园中，颇欲閟形影。谁为饶舌者，太守忽相请。

开心论时务，细语及诗境。坐中有蛮客，狂言事驰骋。

明日酒醒来，熟思令人瘿。
仞千以贺章见投短章答之 其一
释今无（明代）

砻得新硎振旧家，先行我已愧泥沙。神羊挂起无寻处，万斛天风吹海霞。
湘妃
李贺（唐代）

筠竹千年老不死，长伴神娥盖江水。
蛮娘吟弄满寒空，九山静绿泪花红。
离鸾别凤烟梧中，巫云蜀雨遥相通。
幽愁秋气上青枫，凉夜波间吟古龙。
忆江南 其三
胡延（清代）

成都好，红矗薛涛楼。蟹噀烹泉揎翠袖，蛮笺砑锦勒银钩。

春入小桃愁。
芦山寺
舒坦（宋代）

云山流水水中山，尽日青藜共往还。
更向僧房看图画，不知身在画图间。
五月晦寓河源馆舍雨凉新沐偶成一绝
李纲（宋代）

风雨萧萧作晚凉，山城松桂发天香。兰汤沐罢尤清快，一枕江南归梦长。
怀来遇雨
明泰（清代）

飒飒来凉吹，浓阴去径迷。烟横高树断，雨压远村低。

斜日明山外，归云过水西。遥知城市近，风定乍闻鸡。
朝中措（饯梅分韵得疏字）
赵必{王象}（宋代）

冰肌玉骨为谁癯。只为故人疏。憔悴粉销香减，风流不似当初。

聚能几日，匆匆又散，骑鹤西湖。整整一年相别，到家传语林逋。
伯夷
王十朋（宋代）

避纣穷居北海滨，归来端为有仁人。武王不听车前谏，饿死西山志亦伸。
十叠
刘克庄（宋代）

赋繁台雪云将暮，歌后庭花月未残。
客至苑皆琼作树，宾来并用玉为栏。
恭州教授宋师民有诗次韵
晁公溯（宋代）

但闻两庑读书声，学馆无尘地更清。
岁久缁林皆木拱，春来泮更有芹生。
剩令龙虎登高第，再赋凫鹥美太平。
我老循行才不称，愧君刻画与虚名。
效阮步兵一日复一日 其二
梅尧臣（宋代）

一日复一日，一晨复一夕。四序相盛衰，三辰运光魄。

下上有常理，忧患何时易。先烂泣金燃，先焚叹薪积。

但愿远世网，焚烂不能责。麒麟出非时，未免西狩获。

鸥鸟浮洪波，心已预海客。
升祔庆成
张方平（宋代）

明诏初发中，奉慈讲升祔。考典下容台，集议付近署。

双礼稽国章，大义推经据。参覆经宰司，裁定皆宸虑。

献后正壶仪，仍几被遗顾。拥佑隆帝室，清夷赞王路。

懿主钟景命，禖宫开庆祚。灵长繄发祥，熙洽本垂裕。

蓬阙邈仙軿，柏城拱寒树。别飨隔昭穆，时思怵霜露。

阳月日上辛，斋居待清曙。当衙荐宝册，夹道陈卤簿。

玉色俨庄栗，渊衷缅驰慕。端闱出翟车，黄道回天步。

千官陪祠庭，秘祐宁神御。盛德配不祧，至孝始如素。

穹厚昭精纯，蕃夷入仪注。涣汗肆庆宥，需云均膏饫。

广爱形海区，教忠宪侯度。下臣叨载笔，书法资典故。
金刚随机无尽颂·依法出生分第八
释印肃（宋代）

不能延数日，尽属天功力。
时节自推迁，此性无拘执。
史太师入觐赐带以不知官高卑玉带悬金鱼为韵
释宝昙（宋代）

润壑千岁资，风声万牛吼。
春江縠纹面，一笑可忍不。
某夏夜酣寝飘然身若凌云其觉也作梦游仙以原
李新（宋代）

飘飘夜半身凌云，梦与群仙游玉京。
龙虎腾骧争引导，侍童罗络甘蓬迎。
绛幡羽扇前驱列，宝盖华旗助旌节。
钧天九奏毕笙竽，飚驭数行响环玦。
初朝太一何所为，次历紫微心自知。
青虬吐烟满琼殿，白鹤起舞临丹墀。
更过十洲寻旧友，旋返瑶池燕王母。
文章已作人间游，功业却从天上走。
朝霞乍吸心耳清，沆瀣忽餐肌骨莹。
九门不掩阊阖静，玉女下诏驰名姓。
始惊造作玉楼记，白马诗囊空委地。
又疑本是谪仙人，锦绶纱巾初溷尘。
凤箫一声轻哽咽，雾卷云收天水彻。
葛洪伯乔两无知，送下九霄不言别。
时人学仙不得仙，未能白日升青天。
无心却向梦中见，千万人中何处传。
绝句四首
周文璞（宋代）

解呼威羽归丹穴，可缚单于献汉宫。
四面八方笼不住，许来分坐此山中。
点绛唇 春晚
陆瑛（清代）

雨雨风风，杜鹃声里催春去。半庭花絮。都作离人绪。

记得相逢，春在深深树。重凝伫。柔情几许。没个安排处。
送麦头
释慧空（宋代）

渊明非达士，乞食拙言词。谁知我辈人，佳处正在兹。

所化果何物，持来复是谁。山前小麦熟，行矣今其时。
杂诗 其五
沈辽（宋代）

少小负不羁，长大好丘壑。天事与人为，信哉何寥廓。

乃知戛戛与，皆为名所缚。宁为琐琐人，有非利所攫。

至与本无为，俗论自美恶。强与或颠沛，终始岂亿度。

朱张信吾师，王贡不可作。咄咄辕门驹，毋以吾斟酌。
百字令 其一 题宗梅岑东原草堂
曹尔堪（清代）

东原何处，向宜陵南去，修篁低屋。别墅芙蓉娇欲语，露下晓妆屋沐。

远树平堤，杂花依砌，来往幽禽熟。孤树夕照，乱鸦栖遍乔木。

中有才子闲居，牙签棐几，歌啸真清福。射策雄心浑似旧，陈亮暮年还读。

抱膝吟成，曲肱睡起，好醉篱边菊。秫田耕罢，柳阴长卧黄犊。
浮云楼
滕元发（宋代）

举头便是长安日，弄袖时飘梦泽风。
茂苑久抛飞鸟外，楚台遥在碧云中。
宜兴吴詹簿见贻山海珍错走笔为谢
王世贞（明代）

岩卧应未深，故人迹能继。虽辞何胤肉，尚余许询馈。

麋脍披玉鲜，茵蔯缕丝细。食指了不惊，馋口喧儿辈。

亦知人天供，奈此禅悦味。
省中语
不详（唐代）

后行祠屯，不博中行都门。中行礼部，不博前行驾库。
闷题
郑谷（唐代）

莫厌九衢尘土间，秋晴满眼是南山。

僧家未必全无事，道著访僧心且闲。
故丞相高平范公挽歌辞三首 其二
綦崇礼（宋代）

帷幄言犹在，山林迹已迁。登庸疑早贵，福艾欠长年。

浑厚风神粹，恢宏德度全。直应天夺速，何物恨鸢肩。
题朱仁奉先生印草
夏子龄（清代）

先生不佩六国之相印，亦不愿封万里之通侯。黄金斗大那用悬肘后，但愿手持寸铁剔抉唐宋刻画秦汉摹商周。

我昔从师游之无不识童蒙求。先生口授兼指画，案上累累落落堆琳球。

方圆凹凸宽短修，位置妥帖如山邱。小者密致大雄杰，胸有成竹无全牛。

砉然使刀如使笔，直似神禹龙门凿石分河流。须臾忽作龙蜒蜿，又似仙山风雨离合来罗浮。

纵横变幻缥缈不可测，但见霏霏玉屑青毡稠。娲皇炼就五色石，红泥著纸蟠文虬。

鱼龙欲走蝌蚪跃，力出字外锋中遒。我亦废书叹奇绝，先生得意不我尤。

烟云易过眼，今已十四秋。南山石烂古铜朽，雪泥爪印飞鸿留。

丹云万朵已成帖，命我纸尾书长讴。师云颜回亦可铸，我愧宰我难雕搜。

作诗恐聚六州铁，见谱胜获千金裘。噫，邈斯贾蔡不复作，秦篆汉隶幻灭如浮沤。

先生好古精意泐金石，会见珊瑚铁网争相收。
石室后游
郭祥正（宋代）

七星山色碧离离，山下空岩世所稀。不独雾深知豹隐，有时水长见龙归。

方床莹洁仙人座，文石纵横织女机。旋剔苍苔辨陈迹，李邕词翰亦依稀。
马祖岩
文天祥（宋代）

曾将飞锡破苔痕，一片云根锁洞门。
出外人家山下路，石头心事付无言。
赣州郁孤台吊辛稼轩作
张以宁（明代）

郁孤台前双玉虹，一杯遥此酹英雄。
风云有恨古人老，天地无情流水东。
精卫飞沉沧海上，鹧鸪啼断晚山中。
清江不管人间事，烟雨年年属钓翁。
季奕见蕃与审知唱酬近诗过辱枉赠用韵奉答
赵蕃（宋代）

故里归来迹转浮，是身投老计何由。
山中阅世松筠老，江上随波雁鹜流。
揽鬓不堪供潦倒，诵诗犹及问朋游。
西邻徐孺今文伯，我尔俱当让一头。
和邵兴宗再还馆
韩维（宋代）

莫嗟华发尚蓬瀛，自古儒生半滞荣。
学似杨雄老天禄，才如严助厌承明。
一箪聊喜安吾道，几骑当知达此生。
闻说东郊可携手，能来从我并鞍行。
临江王节士歌
陆厥（南北朝）

木叶下。江波连。秋月照浦云歇山。秋思不可裁。复带秋风来。秋风来已寒。

白露惊罗纨。节士慷慨发冲冠。弯弓挂若木。长剑竦云端。
好事近 其二
周之琦（清代）

招隐故人书，孤负锦笺盈箧。拈出中仙词句，但拥门黄叶。

玉觞无味已多时，怀抱向谁说。惆怅燕莺声里，赋晓风残月。
乙酉使黔与杨雪渔学使同年游甲秀楼扶风寺瞻阳明先生像赋诗志别 其一
王仁堪（清代）

万里事行役，健仆犹骨肉。况我金石交，三年手重握。

握手各一笑，感物翻万触。秋气互泬寥，天宇晶于玉。

如何太清表，时有微云属。霜高鹰隼尽，木脱川原肃。

薄寒阴始凝，秋士欢易促。契阔能几时，须眉见老宿。

仰瞩北斗光，空庭夜踯躅。
十月九日与客饮忽记去年此时自锦屏归山南道
陆游（宋代）

去年纵猎韩坛侧，玉鞭自探南山雪。
今年痛饮蜀江边，金杯却吸峨眉月。
竹枝歌舞新教成，凄怨传得三巴声。
城头筑观出云雨，峨眉正与阑干平。
酒酣诗就掷杯去，醉蹋玻璃江上路。
悬知幽涧断桥边，已有梅花开半树。
题陈北山扇五首 其三
贯云石（元代）

翠幕低垂护午阴，碧瓶里面水痕深。东风截断人间热，勾引清凉养道心。
和洪启进游崆峒岩
梁应材（明代）

海外徒闻说十洲，崆峒石室翠烟浮。藤萝寒带昙花隐，钟磬虚生梵籁幽。

复磴通天霄里月，倒崖飞雨夏仍秋。窥觞悬乳翻青碧，穿嵌閒云自放收。

策杖逅依双阙舄，其诗争拟百狐裘。骑云便欲赍铅□，一扫苍苔纪胜游。
寿王三槐文学
董其昌（明代）

墙东避世意何如，一壑烟霞万卷书。胜赏时时凭蜡屐，名流往往驻轩车。

即看槐室称觞日，恰值兰亭被褉馀。顾我丹砂犹未就，醉乡司马为君除。
之霅
卫宗武（宋代）

小艇经从处，村村尽掩扉。
山川今似旧，城郭是耶非。
泽竭鱼龙困，林空鸟雀稀。
天寒岁年晚，蚤计盍知归。
怀平云阁兼简明惠大师仙公
郭祥正（宋代）

跨空起高阁，北望敬亭山。白云无根蒂，舒卷随风还。

或堕溪水上，却萦松石间。就之既明灭，了然不可攀。

谢公赛雨诗，千秋泻潺潺。李白弄月处，寒光湛清湾。

神交自冥合，彷佛眉睫间。使我恋此境，每来终日閒。

如何一挥手，失势落尘寰。功业复未就，但惊须鬓斑。

沧浪不可濯，执热长汗颜。缅怀大道师，焚香坐玄关。

悲心度群苦，振锡鸣金镮。行当禀慈诲，惠照开昏顽。
壶中天十首 其九
项鸿祚（清代）

句章城郭，有便娟接舞，魂归徕只。梦醒桃根应错问，蝴蝶可怜花底。

夜壑吟孤，绛都春老，馀恨空流水。日湖剩稿，于今谁为料理？

知我已十年前，素弦弹折，更洒铜仙泪。忍倚新腔西子慢，愁落野鹃声里。

如此江山，不容词客，寂寞人间世。貂裘背雪，倦游行且休矣。
闲咏园中草木
陆游（宋代）

麝香萱草移东郭，锦子葵花买上原。
儿唤乃翁闲一看，欣然曳杖出篱门。
虎丘隆和尚赞
释如珙（宋代）

睡虎一啸，虚空掇转。
南辰居北，北辰居南。
驴作驴鸣，犬作犬吠。
外道消灭，正宗亦无。
晨起苦寒
张耒（宋代）

夜霜漫屋风折竹，我乃与君在空谷。
平生一衲度严寒，块守深炉体生粟。
大潘借马贷监河，小潘无事仰屋歌。
妻儿号寒剧雁鹅，诗书满腹将何如。
泛舟沥湖遥望邻天阁阆风岩飞仙阁诸胜
区怀嘉（明代）

层峦耸翠影参参，清浅沿洄一水涵。龙卧石床收暮雨，鹤归岩岫带秋岚。

楼台隐映摩霄汉，磴道斜飞入洞庵。不为过寻幽寂地，兰桡何用泛澄潭。
醉落魄（吴兴莘老席上·般涉调）
张先（宋代）

山围画障。风溪弄月清深漾。玉楼苕馆人相望。下若醲醅，竞欲金钗当。

使君劝醉青娥唱。分明仙曲云中响。南园百卉千家赏。和气兼春，不独花枝上。
子山见和去年湖庄春晚诗仍次前韵
曹彦约（宋代）

笔砚论交半百年，中间摇落更临边。
寻盟花木春犹在，结友松筠晚益坚。
雪霁万峰开紫翠，江空一水恣回旋。
何时共我湖庄乐，醒后吟诗醉后眠。
张宪使萧甫招同杨参知登天雄城楼
黎民表（明代）

落日凭高送目频，漳台罗绮散馀春。丹梯自绕青羊栈，树色遥连白马津。

宾榻至今惟孺子，北门终合用词人。尊前羽扇何劳障，正是中原息战尘。
松庵为友人
翟杰（宋代）

秦封未到栋梁身，甘住青山作主人。三径高风聊傲世，一窝生意不关春。

香翻酒瓮寒涛滑，光拥书床晚翠匀。欲买西邻分半榻，溪猿云鹤许相亲。
新雨喜得王卿书问
钱起（唐代）

苦雨暗秋径，寒花垂紫苔。愁中绿尊尽，梦里故人来。

果有相思字，银钩新月开。
九华山
孔武仲（宋代）

扁舟重过九青莲，极目空明思浩然。
可是画工烦刻画，只因山骨偶枝骈。
风高迥认龙腾海，云散初疑剑插天。
剩采太湖嵌孔石，南窗排列伫飞仙。
白山茶
刘学箕（宋代）

白茶诚异品，天赋玉玲珑。
不作烧灯焰，深明韫椟功。
易容非世功，幻质本春工。
皓皓知难污，尘飞谩自红。
梅
徐玑（宋代）

疏芳点点是春冰，应笑浮华去不停。
石畔长来枝易老，竹间瘦不萼全青。
孤高自爱香无色，寂寞浑教影问形。
莫遣丰□种宫苑，野桥流水最清冷。
访答玄亮书斋
李之世（明代）

岂可居无竹，书声乃在兹。雨来青不断，云过重难移。

空碧摇书幌，翠光入槿篱。兴来无腹稿，满壁写新诗。
送吾闽薛助教移官南监养母
叶元玉（明代）

万里慈闱江水南，孤儿云望思何堪。官居国学曾无几，疏述乌何巳再三。

紫陌风埃归里净，白鱼春浪梦中甘。不知温赵何为者，地下闻风也合惭。
演雅 其二
方岳（宋代）

苍鹰守株待兔，白鹭临渊羡鱼。鸤鸠妇叹于室，蜗牛亦爱吾庐。
樊口见郑崇阳不遇
薛季宣（宋代）

经时兀兀坐筠乡，命驾崎岖傍夕阳。岛屿西陵开罨画，湖山东鄂洗新装。

路侵细草迷繁绿，风落閒花忆旧香。却上渡船归去也，不逢安道故无妨。
游小金山 其一
何维柏（明代）

月白玄鸟归，山空松子落。知心千载人，神交付溟漠。
野人
许月卿（宋代）

野人方蠖屈，天子正龙飞。
东阁翘林騪，北山□□移，
鵩来贾生去，熊兆太公归。
地主殷勤别，云霄万里期。
江行即事八首 其七
李纲（宋代）

峡束沧江暮霭昏，孤猿吟啸不堪闻。寥寥夜阒波沉月，漠漠晓晴山出云。

钓艇得鱼犹拨刺，纶巾漉酒任酣醺。年来与物忘机甚，自觉沙鸥不乱群。
病中书怀
王炎（宋代）

秦望山光翠欲流，荷花落尽鉴湖秋。
不堪衰病归心切，难为湖山更少留。
赠古鉴相士
姚勉（宋代）

以古为名便异今，况能有鉴照人心。
旧闻古鉴知兴替，借与清朝献六箴。
苏才翁挽辞二首
王安石（宋代）

翰墨随谈啸，风流在弟兄。
浮名同逆旅，壮志负平生。
使节何年去，丧车故老迎。
悠悠京口外，落日照铭旌。
西平乐
柳永（宋代）

尽日凭高目，脉脉春情绪。嘉景清明渐近，时节轻寒乍暖，天气清晴又雨。

烟光淡荡，妆点平芜远树。黯凝伫。台榭好、莺燕语。

正是和风丽日，几许繁红嫩绿，雅称嬉游去。奈阻隔、寻芳伴侣。

秦楼凤吹，楚馆云约，空怅望、在何处。寂寞韶华暗度。

可堪向晚，村落声声杜宇。
菩萨蛮 喜蔼卿自毗陵归
关锳（清代）

小楼昨夜东风骤。一春花事阑珊够。斜月绿窗低。梦回闻马嘶。

梨花明似雪。含笑开门说。昨夜结灯花。今朝真到家。
润州许使君寄饷新酿以流金笺为贽且供诗藁
仇远（元代）

浮玉乘壶香似桂，流金方絮滑如苔。
报投且致相思意，酬唱须如应猝才。
君喜旌幢开使府，我贪花竹作春台。
明年准拟游招隐，莫放遮山绣幕来。
晚坐弘济寺
阮大铖（明代）

古柳参差掩寺门，荆篱石埠自为村。
风严乌榜通菱浦，日落渔炊就荻根。
野月荒荒难辨色，江峰寂寂更何言。
灯前无限浮沉思，销任菰香水鹤喧。
大堤曲
沈愚（明代）

妾家住近横塘隅，鸳鸯纹绣红罗襦。
蛾眉淡扫远山碧，耳榼低罗明月珠。
兰风吹散大堤上，柳丝摇金花作障。
玉壶清酒波粼粼，鲤鱼尾杂猩猩唇。
艳歌宛转凝流云，劝郎徘徊留好春，好春不留愁杀人。
题秦观少游写真
贺铸（宋代）

淮海多才士，徒希马少游。
谁容老芸阁，自谶死藤州。
状貌披图爽，阳春掩卷愁。
湛郎长鬣尔，殊不嗣风流。
烛影摇红 送章子仁归吴中
陈霆（明代）

泽国秋霜，雁行南去潇湘晚。西风归兴动江湖，一尺鲈鱼短。

好是别怀难遣。溅斜阳、青衫泪点。坐间无奈，锦瑟哀弦，玉壶深盏。

三径无成，天涯身世嗟蓬转。新声聊遣唱阳关，红烛摇金剪。

还有登高望眼。渺平芜、山遥水远。一声长笛，数点归鸦，倚楼心懒。
抛球乐·梅落新春入后庭
冯延巳（五代）

梅落新春入后庭，
眼前风物可无情？
曲池波晚冰还合，
芳草迎船绿未成。
且上高楼望，
相共凭栏看月生。
过彭城驿哭恒孙二首 其二
谢迁（明代）

野寺邻荒驿，孤坟出短垣。老怀难割爱，旧鬼亦烦冤。

岁晚乡心迫，天高泪眼昏。哀歌不成调，为尔一招魂。
挽觉非先生彭吏部
白玉蟾（宋代）

公本籛仙后，缘何出自闽。
东山为别久，西浙得书频。
投老欣添岁，归闲剩得春。
满朝俱叹誉，八秩向精神。
见说临终日，鞭霆谒上真。
不能躬桂酹，千里一沾巾。
题新津北桥楼
杜甫（唐代）

望极春城上，开筵近鸟巢。白花檐外朵，青柳槛前梢。

池水观为政，厨烟觉远庖。西川供客眼，唯有此江郊。
采石矶
梁继善（明代）

寂寂江南采石矶，凭高一望思依依。潮回捉月人何去，烟冷凌风客不归。

帆挂天门看缥缈，树迷京口故霏微。閒情莫向空亭问，妒杀蛾眉几夕晖。
龙亢幕斋初成
汪荣棠（清代）

小筑茅斋芟绿芜，莳花垒石足清娱。当窗杨柳为屏障，绕屋溪山即画图。

旧设药阑添鸭脚，新栽湘竹隐虾须。幽闲地僻无余事，一卷《南华》对茗炉。
八月十五日夜大雨
李昭玘（宋代）

风伯遭谗不自停，鞭龙倒海势如倾。胸中洗尽三年渴，□□□□□□□。

□□□□□□□，千仓嘉谷入新耕。野人亦有充饥幸，相见春绵满眼明。
次韵
廉布（宋代）

避地来何所，穷山沧海边。
雄图今寂寞，吾道昔迍邅。
宴食甘粗饭，偷生忍击鲜。
乡闾重回首，挥泪入淮天。
相工刘鹏北上过谒书示二首 其一
于慎行（明代）

战胜年来久杜机，忽逢游客叩荆扉。龙钟此日无他问，只比归时可较肥。
鹧鸪天（寿刘方明）
王以宁（宋代）

昔有书生荐寿杯。清词妙绝贺方回。黄花也欲为君寿，先向重方六日开。

跻楚俗，上春台。政成归去位三台。明年寿酒君王劝，知有传宣敕使来。
寄林择之
朱熹（宋代）

故人千里寄书来，三复尘襟顿豁开。劝我从容深燕养，莫将佔毕苦沉埋。

杖藜此日应同趣，挥麈何时得共陪。珍重相期俱努力，自惭殊未竭渊才。
绍兴祀大火十二首
佚名（隋代）

火遵其令，无物不长。
视此牲牢，务得其养。
眷以祀神，有腯其肥。
非神之宜，其将曷归。
冬日放言二十一首
张耒（宋代）

寒羊肉如膏，江鱼如切玉。
肥兔与奔鹑，日夕悬庖屋。
嬉嬉顾妻孥，滋味喉可欲。
谪官但强名，比者何不足。
送马廿七秀才归小枯村
宋伯仁（宋代）

轻轻飞絮扑花枝，喜傍兰亭说旧诗。
君去小枯应为我，细看山带晚晴时。
夜步堤上三首
陈与义（宋代）

世故生白发，意行无与期。
平生木上座，临老始相知。
月中沙岸木，岁暮河流迟。
留侯庙前柳，叶尽空离离。
百年信难料，剩赋奇绝诗。
金刚随机无尽颂·如法受持分第十三
释印肃（宋代）

善现重伸请，妙悟心清醒。
实扣此经名，岂欲谈虚境。
斋中列酒数壶皆齐安村醪也今旦亦强饮数杯戏成呈邠老昆仲二首 其二
张耒（宋代）

放逐江边长苦饮，壶浆尚敢较醇醨。中都光禄多新酿，不解随人得一卮。
长亭怨慢 柳线
吴兰畹（清代）

是一段、天涯愁绪。绿遍东风，未飘香絮。倩影毵毵，陌头摇碎几丝雨。

送人多矣，休软逐、红尘舞。愿绾住春光，奈惹得、花飞无主。

莫误。怕柔痕剪断，错认玉关歧路。高楼日暮。算蓉镜、翠眉生妒。

忍看那、尽意缠绵，把无数、闲愁牵住。听几处、笛声如怨，寸肠千缕。
次韵关子东筇杖
周紫芝（宋代）

林下相从政要君，春来花草各欣欣。须烦无语木上座，时伴能言郑广文。

徒步饱看山入眼，醉归应有句凌云。谁知九节仙人杖，解与先生立茂勋。
沁园春 其十九 送伦彦群膳部道旧
夏言（明代）

白玉阶前，黄金殿侧，多士充庭。爱贾谊敷陈，经纶蕴藉，董生条爱，礼乐纵横。

老子当时，已曾括目，识尔文章有法程。果然是，家传夙学，海内知名。

拜官远别神京。有恋恋、相知一日情。想蹑屐钟陵，看山力健，连床伯氏，梦草诗清。

旧里柴门，新开竹径，得子相过眼倍明。春夜宴，爱芳园桃李，把酒频倾。
赠桐林老僧
王之道（宋代）

绕屋青桐碧玉椽，坐来岩石起云烟。
过门竟日奔驰者，应羡山僧去道边。
西江月
赵令畤（宋代）

人世一场大梦，我生魔了十年。明窗千古探遗编。不救饥寒一明。
更被维摩老子，不教此处容言。炉熏清炷坐安禅。物物头头显现。
游赵园
陈傅良（宋代）

主人避客竟何之，雨过停桡落日迟。
赖有畦丁曾识客，来禽花送两三枝。
禅人并化主写真求赞 其四○五
释正觉（宋代）

本来无物，当处出生。白毵毵之头发，乌律律之眼睛。

谁敢居尊宿，僧相奉老成。现威仪，住灭定。随影响，放光明。

玳瑁海深难寻含月之蚌，珊瑚林没谁见𩥇潮之鲸。
杂体次韦苏州韵 其二
王恕（宋代）

步出城南门，道逢采桑女。衣沾草头露，心在机上绪。

阴阴叶正肥，戢戢蚕可数。游丝千尺强，空来天际舞。

文绣被人间，谁知寒女苦。
采桑子（十四日）
韩淲（宋代）

华灯自是年年好，月淡烟空。依旧东风。箫鼓吹香醉脸融。

谢他旧侣还相觅，雨迹云踪。不分情浓。柳浅梅深鬓影松。
再游北郭园，戏柬郑荫堂
林占梅（清代）

曲折林扃荔百株，青山楼外胜披图。退閒异日重来此，一席君能借我无。
送文光师游天台
林逋（宋代）

天姥山深摇锡杖，野芳春翠共葳蕤。
松门过水无重数，石壁看霞到尽时。
闲避鸟啼应作观，忽闻人迹自留诗。
秦中河朔尝游览，莫恨此方行脚迟。
楚天
唐彦谦（唐代）

楚天遥望每长嚬，宋玉襄王尽作尘。

不会瑶姬朝与暮，更为云雨待何人。
挽龙梅癯
萧立之（宋代）

湖海青灯旧，山林白发长。进书犹秘府，封斧匆崇冈。

文墨流千古，功名付二郎。长年不忘念，哀些谩悲凉。
京师书事次舒国裳殿撰
傅起岩（明代）

京国烟花重，卢沟雪树消。宫陈开帟幄，仙仗下箫韶。

御酒蒲萄绿，官庖芍药调。天颜多喜色，报捷在今朝。
望淮亭和君锡并简敦复 其二
徐积（宋代）

烟波何处是汀洲，白鸟归来且下楼。木落更随寒雨尽，山空仍带夕阳愁。

诗筒去是兰亭事，客棹来非剡水游。我问两人同榜彦，仕方行义若为羞。
句
释惠琏（宋代）

瘦倚疏篁半出墙。
薙庭草
陆游（宋代）

露草烟芜与砌平，群蛙得意乱疏更。
微凉要作安眠地，放散今宵鼓吹声。
南塘偶成
叶茵（宋代）

静向南塘验物情，东风又绿柳边汀。
梅花密点残棋局，蜗篆斜边小砚屏。
浮世虚无春后雪，故人零落晓来星。
逢时且进杯中醁，休学怀沙赋独醒。
再入台作
马遵（魏晋）

连蹇多年心欲灰，厌为欲吏走尘埃。
岂知黄纸新书下，还送青氊旧物来。
武骑强为终不意，河南难问愧无才。
一麾早晚江湖去，相与持螯共酒杯。
花街道中
舒瞻（清代）

一雨群峰绿，登临适野情。岭云寒不散，涧水晚逾清。

竹里茅檐小，山根树影平。田家勤力作，蓑笠事春耕。
赋新笋
韦骧（宋代）

竹里行厨洗玉盘，旋寻新笋捃檀栾。柔鞭乍断泥犹湿，嫩箨初苞藓未乾。

象箸偶存遗样短，琼林才拆冷光寒。如何且缓雕觞荐，留作青林虎豹看。
秋兴 其三
吕本中（宋代）

浸满溪烟枫叶纷，嵚崎苍弁入青云。捲堂宋室由来事，逐客秦青曾有文。

兔苑圃田间可耨，豹林笔研笑须焚。莫嘲寂寞秋风士，于越当年君子军。
制干判院初度载临谨以梅起兴赋三绝句为斯文
度正（宋代）

江梅吐出五花新，绰约林间早占春。
多谢天公孕佳实，中心浑是那仁仁。
李邕光八郎帖赞
岳珂（宋代）

北海书名亢其宗，虽摹犹足传奇踪。
已鸣诸签调欧镛，更拔永奇摧羲锋。
平生鉴赏襄阳公，二宝相避如燕鸿。
青毡阅世傥可逢，定见重合延平龙。
壁侍者归自庐山以诗间讯
徐端（清代）

壁公挑云庐山去，自我不见今三年。
出家本是丈夫事，成佛不作文章禅。
西竺东震非道二，心宗教意难言傅。
何进寻我青阳岭，分我一滴庐山泉。
秀叔头虱
梅尧臣（宋代）

吾儿久失恃，发括仍少栉。
曾谁具汤沐，正尔多虮虱。
变黑居其元，怀絮宅非吉。
蒸如蚁乱缘，聚若蚕初出。
鬓搔剧蓬葆，何暇嗜梨栗。
翦除诚未难，所恶累形质。
辟署后空地为菜畦 其二
萧霖（清代）

家无五亩园，迂拙愧老圃。四体不知勤，年年饱天庾。

伏念闾阎中，岁时多作苦。抱瓮绠龟手，插棘刺伤股。

烈日蒸笠养，严霜湿衣屦。我来课园丁，此景真目睹。

一勺杯中羹，民间汗如雨。念此心怃然，聊订嘉蔬谱。
寄友人
赵汝燧（宋代）

口信传商贾，年前未得归。湘沅淹异县，日月老征衣。

骚兴遍芳渚，旧栖闲钓矶。思君不可见，独自立斜晖。
缘识
宋太宗（宋代）

常思清净世情闲，遥认天平我扣关。
莫道玄谈些子是，凤飞鹤宿九疑山。
次勾景山见寄韵
唐庚（宋代）

此生正坐不知天，岂有豨苓解引年。但觉转喉都是讳，就令摇引有谁怜。

腰金已付儿曹佩，心印还当我辈传。他日乘车来问道，苇间相顾共攀缘。
金刚随机无尽颂·无断无灭分第二十七
释印肃（宋代）

何日不观音，六窗一晃明。
十方俱击鼓，一处一时鸣。
赠别空公
马戴（唐代）

云门秋却入，微径久无人。后夜中峰月，空林百衲身。

寂寥寒磬尽，盥漱瀑泉新。履迹谁相见，松风扫石尘。
入分宜
范成大（宋代）

新喻渡无桥，分宜桥有栏。
孰欤两徼吏，贤否已判然。
堂上著威信，四郊如目前。
入国政可知，兹焉略闚观。
送文与可知洋州
冯山（宋代）

何事年年拥使麾，放身閒处避危机。为思清汉还重去，犹厌承明未肯归。

天上荣途方策足，林间轻霭尚沾衣。区区斥鴳宁能啸，只得蓬蒿自在飞。
春秋战国门。鲁仲连
周昙（唐代）

昔迸烧牛发战机，夜奔惊火走燕师。

今来跃马怀骄惰，十万如无一撮时。
有客有客在门崔嵬高盖华轩起欲与之语言已叱仆夫回辕 其二
张翥（元代）

盛衰相寻无端，媒劳恩绝则然。还坐自乐我閒，勿谓无知绝弦。
赠仙翁三首 其一
钱忠（宋代）

八十清翁今钓客，一纶一艇一鱼蓑。碧潭波底系船卧，红蓼香中对月歌。

玉脍盈盘同美酒，锦鳞随手出清波。风烟幽隐无人到，俗客如何愿一过。
听黔调山坡羊
弘智（清代）

调自边关到石城，此方弦管更多情。游人借得东风力，吹入江南后一声。

犹忆秦淮赛《竹枝》，青楼沈水易相思。眼看到处生离别，何故多弹《子夜》词。
秋日西园 其二
释道潜（宋代）

山家无外营，超然闭幽室。薄团北窗下，默坐终永日。

炎景忽差北，凉飙动萧瑟。中林多橘柚，粲粲垂华实。

凭高试裴回，幽兴遽超逸。云霞散平冈，太白空际出。

禽归杳莫辨，积翠锁深蔚。吁哉宇宙间，濩落竟一物。

胡为市朝客，终岁浪汩没。翳吾乐馀生，胜事良可诘。

放怀在冥冥，身世两俱失。
次韵答张德夫二首 其一
廖刚（宋代）

十年归梦绕庭闱，薄分都缘触事迟。玩水看山宁所乐，此心犹赖有君知。
芗林五十咏·梨花原
杨万里（宋代）

禁火晓未暖，蹈青昏恰皈。
何堪一原雪，将冷入春衣。
句
刘筠（宋代）

兰夜沉沉鹄漏长。
念奴娇·楚湘旧俗
张榘（宋代）

楚湘旧俗，记包黍沈流，缅怀忠节。谁挽汨罗千丈雪，一洗些魂节别。赢得儿童，红丝缠臂，佳话年年说。龙舟争渡，搴旗捶鼓骄劣。谁念词客风流，菖蒲桃柳，忆闺门铺设。嚼徵含商陶雅兴，争似年时娱悦。青杏园林，一樽煮酒，当为浇凄切。南薰应解，把君愁袂吹裂。
送李眉州
彭龟年（宋代）

出捧毛义檄，不违菽水欢。
归侍潘安舆，能宣诏条宽。
古来忠孝潘，兼此良独难。
是心无中边，宁择陆与盘。
区区平反念，虽喜不胜残。
那知容色温，足使田里安。
韦编三绝书，十载胸中蟠。
用处义自精，何适非其端。
如水行地中，浑浑不可殚。
尚恨斗大州，不足观其澜。
我昔欲见君，恨不生羽翰。
及兹与君别，一饮盟已寒。
人生聚散情，欲语徒辛酸。
惟此一寸心，万里聊相观。
谢东禅月湖以诸祖偈颂见示
释子益（宋代）

家贫路富鼻辽天，各立门风辱祖先。
争似太平无事客，长伸两脚放憨眠。
移居茜里旧宅
王慧（清代）

新唐一水绕街东，旧是柴桑五亩宫。松菊尚存思祖德，蓬蒿不亩见家风。

花深鸡犬疏篱外，潮落鱼虾小市中。却爱常前双燕子，还寻故垒入帘栊。
送惠补阙
林宽（唐代）

诏下搜岩野，高人入竹林。长因抗疏日，便作去官心。

清俸供僧尽，沧洲寄迹深。东门有归路，徒自弃华簪。
河口逢江州朱道士因听琴
卢纶（唐代）

庐山道士夜携琴，映月相逢辨语音。

引坐霜中弹一弄，满船商客有归心。
晓枕
陆游（宋代）

残漏冬冬急，明星磊磊高。
一从安枕卧，无复揽衣劳。
熨斗生晨火，熏笼覆縕袍。
一杯山药酒，红日满亭皋。
句
宋祁（宋代）

林长景星密，枝重串珠繁。
摘自青丝笼，来宜紫桂尊。
赏鲜流火动，浆热醉霞温。
天宁寺清宇壁间韵
周孚（宋代）

风历寒窗竹自鸣，老谈还得片时醒。挽君小住君知否，恐有楞伽未了经。
和公美一绝
陈文蔚（宋代）

欺人一任雪堆头，岂复长怀身外愁。
涉世自知今已惯，风婆应不覆虚舟。
春日同乔化叔大东始宪周稚恭游永泰寺
欧大任（明代）

四十年来讲石存，沙弥今已宿称尊。支公几解逍遥论，摩诘曾留不二门。

坛下雨花春树长，庭前积霰夕禽喧。谁知白首修心日，犹指东山作给园。
将之浙江延祖子山师柔会别饮散独宿空亭遂书
曾巩（宋代）

蜀客向何处，欲观浙江潮。
舣舟吴门栅，况会故人招。
置酒吴亭上，无人吹紫箫。
浩观万物变，飒尔生凉飙。
遂恐时节晚，芳兰从此凋。
功名竟安在，富贵空寥寥。
鸿鹄举千里，鸾凤翔九霄。
胡为蓬蒿下，日夜悲鹪鹩。
车马夕已还，行人亦飘飖。
浩然沧海志，寂寞守空宵。
南京书院题名记
范仲淹（宋代）

皇宋辟天下，建太平，功揭日月，泽注河汉，金革尘积，弦诵风布。乃有睢阳先生赠礼部侍郎戚公同文，以奋于丘园教育为乐。门弟子由文行而进者，自故兵部侍郎许公骧而下，凡若干人。先生之嗣，故都官郎中维、枢密直学士纶，并纯文浩学，世济其美，清德素行，贵而能贫。

祥符中，乡人曹氏，请以金三百万，建学于先生之庐。学士之子，殿中丞舜宾，时在私庭，俾干其裕；故太原奉常博士渎，时举贤良，始掌其教；故清河职方员外郎吉甫，时以管记，以领其纲。学士画一而上，真宗皇帝为之嘉叹，面可其奏。今端明殿学士，盛公侍郎度文其记，前参子政事陈公侍郎尧佐题其榜。

由是风乎四方，士也如狂，望兮梁园，归于鲁堂。辛甫如星，缝掖如云。讲义乎经，咏思乎文。经以明道，若太阳之御六合焉；文以通理，若四时之妙万物焉。诚以日至，义以日精。聚学为海，则九河我吞，百谷我尊；淬词为锋，则浮云我决，良玉我切。然则文学之器，天成不一。或醇醇而古，或郁郁于时；或峻于层云，或深于重渊。至于通《易》之神明，得《诗》之风化，洞《春秋》褒贬之法，达礼乐制作之情，善言二帝三王之书，博涉九流百家之说者，盖互有人焉。若夫廊朝其器，有忧天下之心。进可为卿大夫者，天人其学，能乐古人之道；退可为乡先生者，亦不无矣。

观夫三十年间，相继登科，而魁甲英雄，仪羽台阁，盖翩翩焉，未见其止。宜观名列，以劝方来。登斯缀者，不负国家之乐育，不孤师门之礼教，不忘朋簪之善导。孜孜仁义，惟日不足。庶几乎刊金石而无愧也。抑又使天下庠序规此而兴，济济群髦，成底于道，则皇家三五之风，步武可到，戚门之光，亦无穷已。他日门人中绝德至行，高尚不仕，如睢阳先生者，当又附此焉。
菜薖为永嘉余唐卿右司赋
徐贲（元代）

远辞华盖居，来卜山阴宅。
乍到俗未谙，久住地旋辟。
屋庐尚朴纯，楹桷谢雕饰。
高营踞山跗，深甃逗泉脉。
檐将狼尾苫，门用鼠管织。
缺垣唯补萝，圯砌总蒙。
编篱限迩邻，树枿表殊场。
本来是野性，岂是耽地僻。
学圃欲拟樊，为功敢侔稷。
宁惜劳外形，自甘食余力。
耕锄限儿课，灌溉当仆役。
破块何畇々，陈器亦畟畟。
驾许俗士回，屐向邻翁惜。
筐筥织湘材，锹锸铸棠液。
卓?鹰觜利，负蓑猬毛磔。
俯仰疲桔槔，沾洒渍袯襫。
循畦行策镵，偃林卧欹石。
镰披欲芟丘，刈削竟驱砾。
值阜即为坡，遇凹就成洫。
堤崩防密葭，窦隙拒乱棘。
地同农亩计，区学井田画。
长畛纵复横，曲渠广还窄。
接流引余清，疏沼汇深碧。
架桁秋实垂，篱落夏蔓幂。
雨露加膏腴，粪土发硗瘠。
识种题裹藏，辨类分行植。
莳法常按谱，候时即看历。
蕨芽拳握紫，姜挚拇骈赤。
两合怜罽蒘，丛生爱铫芅。
初{?矜}迸蛰雷，新薹长春璟。
雀弁蓘叶峨，马帚茾茎直。
蔩繁微瓞绵，瓠老枯瓣拆。
芍苗卷龙须，药干拥牛膝。
黄独雪晴收，紫藄露晞摘。
阴阶茂菧苨，下田丰菲蒠。
卷轮木耳垂，攒刺菱角射。
秋茄采更稀，夜韭剪仍殖。
芝芳凝海琼，茭郁点池墨。
枸杞香可醪，竹菇熟堪腊。
石皮被柔藫，土酥脍肥菂。
细莼入馔鲈，鲜蒌杂羹鲫。
荼苦檗与俦，菘脆冰为敌。
菌栌西蜀致，苜蓿大宛得。
长萦荇带流，乱簇纻丝绎。
芹效野人献，瓜为天子副。
决明才一方，莴苣连数席。
琼縻慰渴心，玉延起羸疾。
蕈毒笑非喜，芥辛泣讵戚。
盘根芋埋壤，脱颖笋穿壁。
撷香怜鸡苏，折甘嗜燕麦。
粟腐切方圭，乳饼斫圆璧。
孕子棕受刳，赘緌石被馘。
兔目淘夏槐，鹿角芼腊炙。
菁托诸葛呼，巢以元修斥。
苋褒蔡守清，薇怨周节逆。
邪蒿义所攘，秽荽理堪哑。
薄利嘉拔葵，省谤恶遗薏。
穷餐齑酸黄，俭啖薤留白。
闲情付田园，生意仰膏泽。
荚齐翠疑剪，甲拆绿讶擘。
掩冉烟际姿，葱蒨雨余色。
始掇惜滓染，载涤畏虫螫。
新荐或在笾，薄湘亦须鬲。
求久渐投酸，致爽遽沃醷。
不烦僚友送，敬向先圣释。
对屠夸大嚼，燕客欣小摘。
柈羞不过三，瓮菹当饫百。
未能著蔬经，安敢逾食籍。
旨蓄足山厨，素供过香积。
用兹卒岁年，庶得勤朝夕。
宾魏徐见厌，厄陈颜自怿。
洁畚士耻污，造桥盗怀恤。
抱瓮忿设机，授书诮求益。
纵马因致忧，吞蛭遂亡谪。
万钱柳复乞，片金华还掷。
仕知吕侄妄，居味郑人识。
枕肱仲尼乐，伤指范宣阨。
鼎臑固云嘉，食箪亦足适。
敷淡分所安，堪味欲易极。
毋因口体累，遂使愆民德。
菩萨蛮
陈三聘（宋代）

筇枝探得梅开了。青鞋渐踏江头草。日日作东风。海棠相次红。

离多良会少。此计应须早。莫待作行人。却将愁送春。
泥雨早朝
刘敞（宋代）

云气卷舒东复西，月华明晦晓兼迷。正怜盛服坐假寐，何处苍蝇来误鸡。

高卧山林劳梦想，出门冠带混涂泥。人间气味故易厌，岂若从容归治畦。
踏莎行 春日永丰村庄访女
归淑芬（明代）

不算寻芳，非游南浦。行舟只把津梁数。御河风景尚依然，园林宛似柴桑里。

水畔鸥迎，莺呼启户。草堂相聚殷勤语。倾心正诉隔年愁，柳条怎绾斜阳暮。
偈颂二十二首
释妙伦（宋代）

一自休戈见太平，跨龙仙去彩霞轻。
感恩惟有西湖水，夜夜清波蘸月明。
汉宫春（题西山玉隆宫）
詹玉（宋代）

吟发萧萧。正古槎秋入，河汉银涛。红云甚家院落，一片笙箫。晋时言语，问何人、还肯逍遥。知几度、落花啼鸟，乡歌犹在儿曹。游帷旧时明月，照满庭空翠，剪剪春梢。西山笑人底事，流浪宫袍。江湖近日，说原无此字，据天游词补神仙、多在渔樵。千古意，水沈香里，孤枫阴落重霄。
与二三友秋宵会话清上人院
孟郊（唐代）

何处山不幽，此中情又别。一僧敲一磬，七子吟秋月。

激石泉韵清，寄枝风啸咽。泠然诸境静，顿觉浮累灭。

扣寂兼探真，通宵讵能辍。

好鸟无杂栖，华堂有嘉携。琴樽互倾奏，歌赋相和谐。

但嘉鱼水合，莫令云雨乖。一为鹍鸡弹，再鼓壮士怀。

初景待谁晓，新春逐君来。愿言良友会，高驾不知回。
幕次闲吟
王禹偁（宋代）

江蓠吟尽鬓成霜，谪宦归来梦一场。
每日祗窥丹凤案，被人犹唤紫微郎。
斋宫独坐风翻幕，客舍闲吟叶满床。
若是承明容再入，未曾荒之旧文章。
酬张二十五秀才南园遣意
司马光（宋代）

花卉日相续，朝昏兴寄新。
露荷香入座，风竹净无尘。
啸咏皆群从，喧嚣远四邻。
须知轩冕客，富贵不关身。
呈程帅五首 其四
陈造（宋代）

客间久欲赋归欤，归去何人为起予。平日呕心空子墨，羡公落笔便黄初。
石镜寺
卢照邻（唐代）

古墓芙蓉塔，神铭松柏烟。鸾沉仙镜底，花没梵轮前。

铢衣千古佛，宝月两重圆。隐隐香台夜，钟声彻九天。
过信州
高克恭（元代）

二千里路佳山水，无数海棠官道旁。
风送落红搀马过，春光更比路人忙。
野寺
释文珦（宋代）

野寺居来岁月长，幽深真是隐人乡。
怪枝结顶青松古，巨石分流碧涧长。
拈弄诗章非俗事，断除禅病得良方。
因悲窃国亡身者，枉作尘劳梦一场。
花庵二首 其一
司马光（宋代）

谁谓花庵小，才容三两人。君看宾席上，经月有凝尘。
次韵金壁夫见寄
徐瑞（宋代）

万缘戡破等飞烟，习气消除得圣颠。
扑满无情又佚老，鸱夷有味可留年。
美人渺渺空动梦，吾道悠悠莫间天。
上界从来足官府，山林自好更求仙。
项里观杨梅
陆游（宋代）

溪流曲曲树阴阴，人语烟中觉坞深。
把定山僧同一笑，明年强健更相寻。
得也字戏为解嘲六言二十八韵示汝载
韩上桂（明代）

卿相事业彼哉，簟瓢道味回也。
关门仙客骑牛，塞上老翁失马。
关甫立名非真，偃师构象是假。
机性能忘灌畦，忮心不怨飘瓦。
受金折胁蔑污，秉翟锡爵渥赭。
鸡肋薄味休寻，蜗角微名须舍。
蟠木轮囷离奇，王侯不穀孤寡。
西山弱蕨堪餐，东篱黄菊满把。
天清雁队缴加，水落鱼梁网打。
三命五命徒然，一丘一壑聊且。
阴崖久綍丰茸，古洞乍开豁鋋。
第安墐荜茅檐，不羡布衣兰若。
僻径柳丝烟迷，幽斋桐叶露写。
花朝鸟语四闻，山午钟声几下。
佩结琼瑶采含，服制芰荷香惹。
懒出却步朱门，痛饮攒眉白社。
竹垆鼎沸烹茶，石涧泉潆涤斝。
雨后小摘瓜蔬，盘中薄蓄菹鲊。
种秫百斛供酣，割蕉千叶披洒。
淮桂结缘小山，郢雪扬歌大雅。
曼倩诘屈陆沈，淳于滑稽炙枿。
尧勋舜烈糠秕，周礼孔书土苴。
试诵《逍遥》内篇，请植广莫荒野。
卷葹拔心复春，反舌无声值夏。
鸴鸠笑比鹍鹏，樗栎寿胜梧棨。
悬弓影忌照杯，铸剑金防跃冶。
枉教盗铃作聋，何事吞炭为哑。
但处材不材间，勿问鸣弗鸣者。
调笑令 其四
俞樾（清代）

风细。风细。纸窗又添寒意。关河雨雪靡靡。辛苦长征未归。归未。

归未。折得梅花谁寄。
咏古十六首 其二
华镇（宋代）

穆王有天下，王纲正齐肃。玉帛来万邦，明堂覆重屋。

珠金严器皿，龙章粲华服。玉戚副朱干，英茎荐清曲。

窈窕备嫔御，芳颜美如玉。文章穷制作，采色已繁缛。

晚与化人游，清都暂经目。梦回顾人世，怆恨情不足。

九重深且严，视若窘羁束。腐朽视玉石，膻恶生膏沐。

倏起驾八骏，凌飞厉黄鹄。远寻西王母，高宴昆山麓。

归来九庙荒，日暮歌黄竹。
凤凰山
王安石（宋代）

欢乐欲与少年期，人生百年常苦迟。
白头富贵何所用，气力但为忧勤衰。
愿为五陵轻薄儿，生在贞观开元时。
斗鸡走犬过一生，天地安危两不知。
弓
李峤（唐代）

桃文称辟恶，桑质表初生。宛转雕鞬际，依稀半月明。

遥弯落雁影，虚引怯猿声。徒切乌号思，攀龙遂不成。
挽陈长史丝溪二首 其一
邓雅（元代）

蚤岁攻文籍，中年乐宦游。儒林有根柢，王府赞谋猷。

山拥秦城壮，云连玉笥幽。功成身已退，底事致愆尤。
送戚弼甫解官盐场二首
曾几（宋代）

听说君中外，堂堂世上名。
文华张右史，正素老先生。
已上三年课，相期万里程。
赠行无好句，聊用一杯倾。
庙山道中
王同祖（宋代）

萧萧疏雨点孤蓬，舟子招呼语顺风。
小麦青青春恰半，一犁江上看田翁。
题武冈向敏衡无加庄
王义山（宋代）

恭惟陈简斋，与鹤山魏公。
堂堂二先生，后学之所宗。
遗迹所到处，百世犹高风。
武冈有向氏，乃祖家诗礼。
简斋曾来访，鹤山亦踵至。
二先生来时，草木亦光贲。
主人跼蹐迎，出门见大宾。
大带束深衣，整容而肃襟。
揖客坐上坐，樽酒与细论。
向氏家本儒，苦无黄金籯。
惟有无加庄，留以遗子孙。
此庄不在田，非谓三百囷。
庄者敬之谓，为学之入门。
乃祖燕后人，有书便不贫。
能令二先生，肯来共斯文。
向来吾南昌，隐者苏云卿。
魏公令地主，而来访一民。
匹夫道义重，王侯失其尊。
古人不傲士，此风今犹存。
献中书汤舍人
李中（五代）

庆云呈瑞为明时，演畅丝纶在紫微。銮殿对时亲舜日，

鲤庭过处著莱衣。闲寻竹寺听啼鸟，吟倚江楼恋落晖。

隔座银屏看是设，一门清贵古今稀。
奉酬辛大夫喜湖南腊月连日降雪见示之作
刘长卿（唐代）

长沙耆旧拜旌麾，喜见江潭积雪时。柳絮三冬先北地，

梅花一夜遍南枝。初开窗阁寒光满，欲掩军城暮色迟。

闾里何人不相庆，万家同唱郢中词。
岁暮碛外寄元撝
岑参（唐代）

西风传戍鼓，南望见前军。沙碛人愁月，山城犬吠云。

别家逢逼岁，出塞独离群。发到阳关白，书今远报君。
好事近·和泪唱阳关
辛弃疾（宋代）

和泪唱阳关，依旧字娇声稳。回首长安何处，怕行人归晚。垂杨折尽只啼鸦，把离愁勾引。却笑远山无数，被行云低损。
杂曲歌辞 出自蓟北门行
李白（唐代）

虏阵横北荒，胡星曜精芒。羽书速惊电，烽火昼连光。

虎竹救边速，戎车森已行。明主不安席，按剑心飞扬。

推毂出猛将，连旗登战场。兵威冲绝漠，杀气凌穹苍。

列卒赤山下，开营紫塞傍。途冬沙风紧，旌旗飒凋伤。

画角悲海月，征衣卷天霜。挥刃斩楼兰，弯弓射贤王。

单于一平荡，种落自奔亡。收功报天子，行歌归咸阳。
次韵徐念道琼台泂酌亭两绝 其二
李光（宋代）

苏公陈迹半成空，杖策经行绍圣中。便与佳名还泂酌，晔然光景照无穷。
与王道坚醉忆往事戏联懊恼歌
谢与思（明代）

筵当玳瑁堕片月，■拍回旋昼飞雪。朱樱半绽莺涎销，文犀高绾鸦翎绝。

金壶桑落灰香波，鹤燄铜龙漏水多。渴虹瞰川一长吸，彩云乱落秋山阿。

搴斿代桴总溃敌，火然羊脂脂为赤。雕栏凭遍骭交矬，隔窗欹枕琅玕席。

楚岫微茫梦不分，倩谁陟搅屏西群。练裙徒破羊欣墨，窄靴空蹑力士筋。

疏棂冉冉度花景，惜苍却走金莲秉。胡蝶惊翻隙月光，鸳鸯暖向轻沙醒。

兽键重关猛欲开，蛇光闪烁天汉来。坐深檐漏响不彻，河流悬倒谁当猜。

梅魂馥结依浮峤，薄雾笼空透初曜。蜀绮双缠春色融，飘然一道寒芳绕。
春江夕泛二首 其一
薛季宣（宋代）

短棹春江里，桃花流水生。天高装镜净，岸远笔山横。

落日无穷意，丹霞逐旋明。何时遂归志，一叶任纵横。
送离欲足两广慈乞食东江兼柬陈康叔王园长
释函是（明代）

花落纷纷春正深，萧条瓢笠下孤岑。同人且暂虚磐石，到处何妨共竹林。

重云细草山中路，岸柳沙禽江上心。甘贽定知贫衲意，相投门巷莫沉吟。
芙蓉初放歌为万伯文赠妓惊鸿作
欧必元（明代）

薰风初拂日，春雨乍收时。浅绿临低岸，深红压小池。

池边红绿应无数，谁似芙蓉罩烟雾。并蒂双开色最新，连枝共结花如故。

娇羞畏试风前妆，婉转难禁雨后狂。三五娟娟悬兔白，高低袅袅斗鸦黄。

鸦黄兔白颜非一，含态含情百媚出。乍解江皋佩后珠，谁凌洛浦波间袜。

使君帐底半愁人，词客尊前微有神。五色榴花难与匹，双开萏菡岂为邻。

鸳鸯晚向临池浴，凤皇朝引将雏曲。迎风巧调歌管清，当窗醉舞腰肢束。

惊乌无意夜还啼，蝴蝶有情去复栖。近水似翻波目媚，远山疑写画眉齐。

千金难买芙蓉色，万树难栽桃李溪。自谓繁华长似昔，自谓恩情朝复夕。

绣帘时见拥朝华，绮阁长应耐秋色。秋色春华如水流，莫学东邻岁暮愁。

花开月白人应赏，花嫩枝红底事羞。世间何事堪匹美，名酒名花相对此。

更有才华擅丽词，今日佳人与才子。
生云轩
姜夔（宋代）

在山长与云同斋，出山忆云云不来。
千金买得太湖石，数峰相不寒崔嵬。
朝来忽觉青苔湿，叆叆如炊石间出。
白云保处不相逢，却怪年年枉相忆。
王郎胸中横一丘，在山出山云与游。
更呼白面老居士，来倚云根吟七字。
次吴厅尊留别原韵 其一
吕成家（清代）

琴鹤翛然雅化存，口碑舆诵满荒村。去时留得鱼悬屋，一棹清风到鹿门。
次韵毛溪芷别后见赠
陈廷黻（清代）

相逢且漫讯频频，多恐容颜审未真。乱后余生犹剩我，尊前朋辈更何人。

传家尚有青毡在，历劫惟添白发新。对坐残镫无一语，不堪泪落已盈巾。
海棠花放简冯元咨二首
苏泂（宋代）

游丝无赖小庭空，梦想君家合树红。
曾向西川亲画得，举家终日看屏风。
题画
邵宝（明代）

千峰万峰云复云，瀑布上自天河分。峰头五老镇长在，呦呦鹿鸣犹声闻。

问之此境是何地，无乃庐麓鄱湖濆。平生爱此难再到，空羡画笔超尘群。

世人笑我太迂癖，有眼错认南康军。苏门少室亦曾历，卅年别后劳心魂。

黄楼滕阁近城市，大观祗在江东奔。画中所见皆不类，烟霞入望徒纷纷。

君不见跫然空谷慰岑寂，相契于心不于迹。杨郎击节似知音，大轴卷还江上客。
游九锁
杨迈（宋代）

寻幽向何处，大涤山水好。
九峰拔奇秀，下有松石老。
白云和红叶，满径无人扫。
振衣长风生，一笑登木杪。
奉赠鲜于京兆二十韵
杜甫（唐代）

王国称多土，贤良复几人。异才应间出，爽气必殊伦。

始见张京兆，宜居汉近臣。骅骝开道路，雕鹗离风尘。

侯伯知何等，文章实致身。奋飞超等级，容易失沈沦。

脱略磻溪钓，操持郢匠斤。云霄今已逼，台衮更谁亲。

凤穴雏皆好，龙门客又新。义声纷感激，败绩自逡巡。

途远欲何向，天高难重陈。学诗犹孺子，乡赋念嘉宾。

不得同晁错，吁嗟后郤诜。计疏疑翰墨，时过忆松筠。

献纳纡皇眷，中间谒紫宸。且随诸彦集，方凯薄才伸。

破胆遭前政，阴谋独秉钧。微生沾忌刻，万事益酸辛。

交合丹青地，恩倾雨露辰。有儒愁饿死，早晚报平津。
再和阮轩即事
郭祥正（宋代）

游人随处踏青时，日永天低乐奏迟。水上往还多翠碧，盘中光奏尽琉璃。

重山复岭争侵户，浅杏深桃半出篱。正是鲜春堪爱惜，劝君莫作送春诗。
题毗山精舍是潘中丞读书处
王世贞（明代）

清远吴兴古山水，毗山去郡不十里。一塔飞英到峰堕，万井炊烟并云起。

梁国才人柳侍中，构亭争胜白蘋风。棠阴欲尽兔葵出，千载风流指顾空。

彷佛山灵诉天帝，遣作中丞读书地。洗砚池含星斗文，题诗壁吐云霞气。

修廊复阁冠坡陀，美筱苍藤衣涧阿。花如怀县斋前密，果比闲居赋里多。

我歌一赠毗山长，为是浮家易来往。糟丘好酿三百斛，莫遣王猷信仍爽。
张涪州出诗数轴皆纪用兵以来时事有感借其韵
赵蕃（宋代）

感时赋咏属英游，又向涪江说去秋。
兵甲未休须壮士，闾阎乃敢问封侯。
频年青坂陈陶恨，到处阳春白雪留。
谁道东归穷彻骨，骊书落落照书舟。
小极音哑感赋四首 其二
陈曾寿（清代）

辛劳念亡妇，厚禀终销磨。经年不得语，床蓐淹沉疴。

我今偶失音，儿女殊惊哦。一瞑岂易事，苟活良可诃。

回思五十时，久病日欲矬。语妇当远别，来日将无多。

彼时意潇洒，心井曾不波。忽忽今十年，年假仍蹉跎。

未知生死际，视昔当如何。
金鸡石
杨起莘（宋代）

千年古石号金鸡，化雨霏霏长羽仪。
不把稻粱为食啄，且将天地作笼栖。
祥云架上非孤立，入晓声中岂乱啼。
过客莫同凡鸟看，等閒飞到凤凰池。
偈颂二百零五首
释正觉（宋代）

只个家风，八面玲珑。
斗柄横而河淡，梦鹤起而巢空。
功中退步就位，位里移身借功。
灵灵了了处同中有异，湛湛澄澄处异中有同。
随宜也机轮宛转，妙应也关捩虚通。
佛子住此地，即是佛受用。
经行及坐卧，常在於其中。
焚书坑
罗隐（唐代）

千载遗踪一窖尘，路傍耕者亦伤神。
祖龙算事浑乖角，将谓诗书活得人。
金粟影
屠性（元代）

桂树丛生双涧侧，玄堂羽盖拥团团。流膏久矣成芝菌，结荫终当集凤鸾。

雨露春深增怵惕，溪山秋晚耐高寒。淮南不用歌《招隐》，留与云仍百世看。